April 3, 2017 in South Africa ⋅ ☀️ 24 °C
Port Elizabeth ligger helt ude ved kysten, og det er en by med mange turister og turistattraktioner. Der er mange hvide afrikanere og tilflyttere her, så det føltes som at være kommet til et andet land.
Vi startede dagen med at køre ud til en tiger- og løvepark lidt uden for byen. Hele parken var hegnet ind, men den var så stor så det ikke virkede sådan da vi først var kommet igennem porten. Der var tigere, løver, en puma og leoparder, men de var alle i mindre indhegninger - lidt som i en zoologisk have. Der var også giraffer, antiloper og zebraer i dyreparken.
Efter safarien kørte vi videre til Baywest Mall, som er et stort shoppingcenter, der efter de internationale butikker at dømme kunne have ligget et hvilket som helst sted i verden. Vi fik en pizza med 3-lags bund, Jesper fik klippet sit hår og trimmet sit skæg og så fortsatte vi tilbage til Port Elizabeth.
Vi kørte til Port Elizabeth midtby for at se en skulpturpark, Donkin Reserve, hvor der også lå et fyrtårn. Vi kørte langs med strandpromenaden, hvor der var gang i en større oprydning efter gårsdagens Ironman arrangement, og vi kom forbi monumentet "Mandelas Shirt", som var en statue af Mandelas ikoniske skjorte.
Herefter kørte vi til The Boardwalk Hotel, der er et meget fint hotel med kasino og spa. Det er et helt område med butikker, restauranter, en sø og en biograf omkring. Vi købte lidt flere souvenirs, fik en kop kaffe og gik i biffen og så "Ghost in the Shell". Popcorn og kaffe udgjorde det som aftensmad. Bagefter tog vi tilbage til hotellet for at skrive dagbog og planlægge de næste par dage.
Road trip: 89 km på dagen - 3.255 km i alt.Read more
Dejlige dyrebilleder og sjovt med den skjorte ( det var en skam at du ikke nåede at være med i den ironman Jesper hilsen alex
Jeps Alex - Vi kom lige en dag for sent ;o)
Apr 3, 2017, 12:04pm · ­ ☀️ 24 °C · ­ Altitude: 201 m	· ­ 33°57'6" S 25°27'36" E
April 2, 2017 in South Africa ⋅ ☀️ 27 °C
Apr 2, 2017 · ­ ☀️ 27 °C · ­ Altitude: 212 m	· ­ 33°29'0" S 25°45'4" E
Mar 31, 2017, 4:39pm · ­ ☀️ 29 °C · ­ Altitude: 76 m	· ­ 29°51'32" S 31°1'22" E
Mar 30, 2017, 4:20pm · ­ ☀️ 25 °C · ­ Altitude: 23 m	· ­ 27°33'25" S 32°40'24" E
South Africa ­KwaZulu-Natal ­The Big 5 False Bay ­Ntabende ­
March 29, 2017 in Swaziland ⋅ 🌙 17 °C
Vi startede dagen med en lækker morgenmadsbuffet på hotellet. Så kørte vi ned i byen og hentede vores vasketøj, som vi fik vasket for 70 kr. for 7,5 kg. Det var sgu nemt.
Vi fortsatte turen til Swaziland. Vi skulle igennem en grænsekontrol både for at komme ud af Sydafrika og for at komme ind i Swaziland, men det var der heldigvis heller ingen problemer i.
Vi fik os noget af en overraskelse da vi kom ind i Swaziland, for de første 18 km var på en dårlig grusvej oppe i bjergene, og vi var faktisk i tvivl om vores bil overhovedet kunne klare det. Det gik, men det gjorde tiden også. Vi havde ikke regnet med at skulle bruge så lang tid på kørsel, og vi havde lavet en aftale med et dykkerfirma ude ved kysten kl. 18.30. Et dykkerfirma som vi skulle dykke med næste dag, og som vi også skulle overnatte hos.
Vi startede med at køre ind til hovedstaden, Mbabane i Swaziland. Der var små gader med alt for mange biler og mennesker, og da der ikke var de store seværdigheder og vi ikke kunne finde det marked som vi ville se, fortsatte vi videre.
Vi stoppede i en lille by, Manzini, for at få en pizza til frokost. Vi følte os lidt utrygge, da der var mange tiggere der henvendte sig til os, og nogle af dem gav sig endda tid til at sidde foran pizzeriaet og vente på at vi var færdige med at spise. Da vi gik tilbage til bilen prøvede de at få en mønt, men vi afslog. Swaziland virker mindre civiliseret og mere fattig end Sydafrika.
Vi kom igennem grænsekontrollen tilbage til Sydafrika uden problemer, og så gik turen ud til kysten. Vi blev også her noget overrasket over de dårlige veje og vi kørte over 50 km på grusvej, så vi nåede ikke vores dykkeraftale, da vi først ankom 19.30. Konsekvensen var at vi måtte finde dykkerudstyr frem næste morgen i stedet for om aftenen.
Det var en lang køredag, og udover de dårlige veje, skulle vi også hele tiden være på vagt overfor køer, geder, høns og andre dyr der opholdte sig på og langs vejene.
Selvom vi følte, at vi var langt ude på landet og skulle igennem to kontrolposter med vagter for at komme ind til dykkercenteret, var der rimeligt mange mennesker derude. Det skulle også være et af de bedste dykkersteder i verden.
Efter ankomst og en fyraftensøl fandt vi vores lille hytte og krøb til køjs.
Dagen får 3 små stjerner.
Road trip: 486 km på dagen - 1.597 km i alt.Read more
Mar 29, 2017, 7:02pm · ­ 🌙 17 °C · ­ Altitude: 1,194 m	· ­ 26°18'20" S 31°8'11" E
March 28, 2017 in South Africa ⋅ 🌙 21 °C
Vi var inde i en god rytme med at komme tidligt op, og da vi havde en meget tidlig sengetid dagen før kunne vi ikke sove længere end til kl. 6. Vi var også lidt ivrige efter at komme ud af vores værelse, det lugtede rigtig grimt. Vi ville prøve at overnatte på et vandrehjem, fordi det er billigt og lidt en anden oplevelse end et hotel. Stedet lå inde i en skov, og vi havde fået et lille værelse i en tilbygning med bliktag og gamle stofsække som loft. Der lugtede meget fugtigt og støvet, men bortset fra det, var det et meget hyggeligt sted. Der var hunde og en bar og vores unge vært, der var fuld det meste af tiden mens vi var der, var meget gæstfri og imødekommende.
Til dagen havde vi planlagt at køre en berømt strækning på ca. 100 km der hedder Panorama Route. Det er en smuk køretur med en masse afstikkere til udkigspunkter og vandfald mm. Første stop på turen var The Three Rondavels, der er et udkigspunkt til en stor og smuk frodig dal med bl.a. tre ikoniske enkeltstående runde bjerge. Derefter kørte vi til Bourkes Luck Potholes, der er en flod der møder dal i forskellige niveauer, således at der også dannes vandfald - et rigtig flot område. Vi kørte forbi et andet vandfald, Lisbon Waterfall, et par andre udkigspunkter - Wonder View og God's Window inden vi holdte en velfortjent frokostpause på Graskop's pandekagehus. Vi fik fyldt maverne, hævet penge, tanket bilen, booket næste hotel og fortsatte dagens tur. Vi kørte forbi endnu et vandfald, Mac Mac Falls, et flot vandhul, Mac Mac Pools og nogle fritstående bjergtinder, The Pinnacles.
Ved alle stop var der boder der solgte afrikansk håndværk, så det blev til en giraf, en skål, et tæppe og et forklæde. Der var rigtig mange flotte ting, som ikke lige var til at stå for.
Efter dagens køretur endte vi i Nelspruit, hvor vi havde booket et godt hotel udelukkende fordi der skulle være vaskemaskine, og vi var ved at løbe tør for rent tøj. Det er en service der generelt er meget svær at finde i Sydafrika. Desværre var det ikke en service på hotellet mere, så vi måtte skynde os at tjekke ind og komme ned på byens lokale vaskeri (som også er en sjældenhed her i landet) for at nå at vaske inden sengetid. Det viste sig, at vaskeriet tilbød at vaske tøjet for os meget billigt, så det valgte vi at tage imod og nyde aftenen på det lækre hotel i stedet for på et fyldt vaskeri. Tøjet skulle afhentes næste morgen inden vi kørte videre, så det var helt perfekt.
Dagen får 4 stjerner ud af 5.
Road trip: 270 km på dagen - 1.111 km i alt.Read more
Sikke en masse dejlige dyrebilleder (må være et godt kamera) og panoramaturen er helt sikkert en man selv får lyst til at tage. Fortsat god tur . Hilsen alex
Mar 28, 2017, 10:34pm · ­ 🌙 21 °C · ­ Altitude: 689 m	· ­ 25°28'14" S 30°58'46" E
March 27, 2017 in South Africa ⋅ ☀️ 26 °C
Vækkeuret ringede allerede lidt i 5, og vi blev hentet kvart over 5 fra vores vandrehjem.
Vi havde booket en 10 timers safari ind i Krüger National Park, som er den største af alle nationalparkerne i Sydafrika. Og den er meget stor - over 3000 km vejnet, og hvis vi kørte alle 3000 km og regnede med at kunne se ca. 100 m til hver side, ville vi kun se knap 6 % af hele parken.
Vores guide, Gavin, hentede os og derefter et andet par fra et Bed & Breakfast inde i Hazyview. Det var samme type åben safari-bil som i Pilanesberg, denne gang var vi dog kun fire personer med, så der var masser af plads.
Det første dyr vi mødte, efter kun 5-10 minutter inde i parken, var en halvstor han-løve som søgende gik rundt ved vejen meget tæt på vores bil. Det er et flot dyr, og dejligt også at få den at se i dagslys. Derefter fortsatte vores safari rundt i Krüger med et par indlagte spisepauser. Vi så impalaer, flodheste, kuduer, elefanter, zebraer, giraffer, gnuer, en hyæne, krokodiller, bavianer og mange flere dyr. Super fed oplevelse, hvor vi nok fik skudt 600+ billeder og fik en masse fantastiske oplevelser.
Efter vores safari og et velfortjent bad, kørte vi ind til Hazyview og fik aftensmad på restaurant Nando's, hvorefter vi fik en fyraftens-øl på vores vandrehjem (Gecko Backpackers) med værten Neil, alt imens vi så en rugbykamp i fjernsynet.